FI Euroopan unionin virallinen lehti CE 88/718

(2004/C 88 E/0738)

KIRJALLINEN KYSYMYS P-0956/04

esittäjä(t): Brian Crowley (UEN) komissiolle

(23. maaliskuuta 2004)

Aihe: Tuen erottaminen tuotannosta, maanviljelijöiden eläkkeelle siirtyminen ja perheet

Voisiko komissio vahvistaa, että se on saanut Länsi-Corkin eläkkeelle siirtyneiltä viljelijöiltä vetoomuksen, joka koskee niitä haitallisia seurauksia, joita tuen erottamisella tuotannosta on vuokramaiden palauttamiseen. Onko komissio tietoinen, että näiden hyvässä uskossa varhaiseläkkeelle siirtyneiden viljelijöiden oikeudet luovuttaa maansa pojilleen ja tyttärilleen, jotta nämä voisivat tehdä heille periytyneestä tilasta mahdollisimman kehityskelpoisen, ovat vakavasti heikentyneet? Mitä komissio aikoo tehdä varmistaakseen, että viljelijöiden pojat ja tyttäret voivat periä tilan, joka pystyy tarjoamaan kunnollisen toimeentulon?

Franz Fischlerin komission puolesta antama vastaus

(21. huhtikuuta 2004)

Yhteisen maatalouspolitiikan uudistus koskee aktiivista maataloustoimintaa harjoittavia viljelijöitä, eikä siihen sisälly säännöksiä, joilla varmistettaisiin tukioikeuksia maanomistajille, jotka ovat jääneet eläkkeelle viitejakson aikana ja joiden maa-ala on sen vuoksi annettu vuokralle. Tukioikeudet myönnetään vuokraviljelijöille, jotka harjoittivat maataloustoimintaa viitejaksolla kyseisellä maa-alalla. Euroopan yhteisöjen tuomioistuimen vahvistaman oikeuskäytännön mukaan viljelijöillä ei ole perusteltua oikeutta olettaa, että jokin vallitseva tilanne, johon yhteisön toimielimet voivat toimivaltaansa käyttäessään tehdä muutoksia, säilyisi sellaisenaan.

Viljelijät voivat tuottaa ilman tukioikeuksia tai halutessaan ostaa markkinoilta tukioikeuksia, ja he voivat luonnollisesti myös edelleen antaa maa-alansa vuokralle sellaisille viljelijöille, joilla on tukioikeuksia mutta ei riittävästi maa-alaa.

Tarkoituksena ei ole suinkaan jättää vastaisuudessa tällaisia viljelijäperheitä tukioikeuksien ulkopuolelle tai estää lasten mahdollisuutta saada perintönä tila, joka pystyy tarjoamaan riittävän toimeentulon.

Komissio on tietoinen siitä, että varhaiseläkejärjestelmiin osallistuneet viljelijät ovat saattaneet antaa tilansa väliaikaisesti vuokralle ajatellen, että joku lapsista mahdollisesti ottaisi tilan myöhemmin haltuunsa.

Varmistaakseen, että tilan tai sen osan siirtäminen perheen sisällä voi tapahtua vaivattomasti, komissio on läheisessä yhteistyössä Irlannin viranomaisten kanssa kehittänyt ratkaisun sellaisen tilanteen välttämiseksi, joka estäisi lapsia ottamasta haltuunsa viitejaksolla vuokralle annettua perheen omistamaa tilaa. Kyseisiä henkilöitä pidetään yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä 29 päivänä syyskuuta 2003 annetun neuvoston asetuksen (EY) N:o 1782/2003 (1) 42 artiklan 4 kohdassa tarkoitettuina erityistilanteessa olevina henkilöinä. Tämän perusteella parhaillaan hyväksymisvaiheessa olevassa komission täytäntöönpanoasetuksessa säädetään mahdollisuudesta myöntää tällaisessa erityistilanteessa oleville henkilöille tukioikeuksia kansallisesta varannosta siinä tapauksessa, että he ottavat tilan haltuunsa.

(1) EUVL L 270, 21.10.2003.